»Nedostajat će hrane, morat ćemo uvoziti i kukuruz i soju, i meso i mlijeko, a pomoći neće niti intervencije novčanim potporama«, ističe Darko Juzbašić iz upravnog odbora Poljoprivredne komore. Službene, ovih dana objavljene prve procjene ovogodišnjeg uroda kukuruza, čija berba tek slijedi, znatno su, međutim, blaže od apela poljoprivrednika, koji stižu direktno s terena.

Prirod kukuruza ove će jeseni biti manji za 25 posto u odnosu na prošlogodišnju berbu, toliko će manje biti i soje, šećerne repe za 18, a suncokreta za četiri posto – kaže prva procjena priroda najvažnijih kasnih usjeva u ovoj godini, koju je objavio Državni zavod za statistiku. Suša je, ne slaže se sa službenom statistikom Mato Brlošić, predsjednik Hrvatske poljoprivredne komore, u nekim, najistočnijim dijelovima Hrvatske, uzrokovala apsolutno propadanje kukuruza, šećerne repe bit će, najavljuje, oko pedeset posto manje, soje i krmiva također. Situacija je bolja što su i usjevi zapadnije, no u prosjeku će, uvjeren je Brlošić, kukuruza u cijeloj Hrvatskoj biti za 50 do 60 posto manje.

Na upit kako je moguće da službena statistika predviđa upola blaži scenarij, Brlošić odgovara kako će »takve procjene nekome koristiti«.

U Slavoniji, kaže prvi čovjek Poljoprivredne komore, »kukuruz izgleda kao slama«, i životinje će i s takvom hranom preživjeti, no ne i dati kvalitetan proizvod. Istovremeno, taj će proizvod – meso i mesni proizvodi, mlijeko i mliječne prerađevine, te ostalo, biti sve skuplji.

Čelni ljudi Hrvatske poljoprivredne komore prozvali su jučer Inu zbog, kako kažu, nekvalitetnog plavog dizela koji ne prati zahtjeve suvremenih strojeva s kojima oni rade. »Obiteljska poljoprivredna gospodarstva trpe velike štete zbog nekvalitetnog plavog dizela, zbog čega ćemo tražiti izmjenu pravilnika o njegovom korištenju, odnosno zahtijevati da nam se, po cijeni plavog dizela, omogući kupovanje eurodiesela«, najavili su Brlošić, Mlinarić i Bogdanović. Plavi dizel je, kažu, isti kakav je bio i prije 20, i više godina, dok su se strojevi značajno promijenili, i prilagođeni su eko-gorivima. Poljoprivrednici zato doživljavaju da im već nakon dvije, tri godine korištenja, skupi strojevi, kupljeni na kredite, propadaju.

Hrvatski će proizvođači, najavljuje Milka Kosanović, predsjednica Udruge poslodavaca u poljoprivredi i prehrambenoj industriji, značajno poskupljenje stočne hrane pokušavati amortizirati u cijeni za krajnjeg kupca koliko god to budu mogli, no u jednom će trenu poskupljenja postati neminovna. I ona je uvjerena, kaže, kako je šteta od suše daleko veća od one koju predviđa Zavod za statistiku. Prema Brlošićevim najavama, šteta od suše bit će veća od oko milijardu kuna.